ຈີນ ບໍ່ຍອມຮັບເອົາ ການຂຶ້ນພາສີ ຂອງສະຫະລັດ
ຈີນປະຕິເສດ ບໍ່ຍອມຮັບເອົາການຂຶ້ນພາສີ ຕໍ່ແຜ່ນຮັບແສງຕາເວັນຂອງຕົນ ໂດຍສະຫະລັດ
ຈີນໄດ້ຕຳໜິຕິຕຽນການເກັບພາສີຕໍ່ຕ້ານການສົ່ງສິນຄ້າເຂົ້າຕີີຕະຫຼາດຂອງສະຫະລັດຕໍ່ ແຜ່ນຮັບແສງຕາເວັນຂອງຈີນ ທີ່ໄດ້ກໍ່ໃຫ້ເກີດຄວາມເຄັ່ງຕຶງທາງດ້ານການຄ້າເພີ່ມຂຶ້ນ ລະຫວ່າງສອງປະເທດທີ່ມີເສດຖະກິດໃຫຍ່ສຸດຂອງໂລກ ທ່ານ Shen Danyang ໂຄສົກກະຊວງການຄ້າຂອງຈີນ ໃນວັນສຸກມື້ນີ້ ເອີ້ນການເກັບ ພາສີຂອງສະຫະລັດນັ້ນວ່າ ບໍ່ຍຸຕິທຳ ໂດຍເວົ້າວ່າມັນໄດ້ເນັ້ນໃຫ້ເຫັນເຖິງທ່າອຽງໄປສູ່ ລະບົບການຄຸ້ມຄອງອຸສາຫະກຳພາຍໃນປະເທດຂອງຕົນ ໃນວັນພະຫັດວານນີ້ ກະຊວງການຄ້າຂອງສະຫະລັດໄດ້ປະກາດເກັບພາສີລະຫວ່າງ 31 ຫາ 250% ຕໍ່ແຜ່ນຮັບແສງຕາເວັນທີ່ເຮັດໂດຍຈີນ ໂດຍຕັດສິນວ່າ ສິນຄ້າເຫຼົ່ານີ້ໄດ້ ທຸ້ມເຂົ້າມາຍັງຕະຫຼາດສະຫະລັດ ໃນລາຄາທີ່ຕໍ່າກວ່າຕົ້ນທຶນການຜະລິດ ພາສີດັ່ງກ່າວນີ້ ແມ່ນຈະເພີ່ມໃສ່ພາສີທີ່ຕັ້ງໄວ້ ໃນລະຫວ່າງ 2 9 ຫາ 4 7% ໃນເດືອນ ມີນາຜ່ານມາ ຍ້ອນອັນທີ່ສະຫະລັດເວົ້າວ່າ ເປັນການໃຫ້ເງິນອຸດໜຸນທີ່ບໍ່ຍຸຕິທຳຂອງ ລັດຖະບານຈີນຕໍ່ອຸບປະກອນຮັບແສງຕາເວັນ ການເຄື່ອນໄຫວທີ່ວ່ານີ້ແມ່ນໝາຍຄວາມວ່າ ຈະເຮັດໃຫ້ອຸສາຫະກຳຜະລິດແຜ່ນຮັບແສງ ຕາເວັນຂອງສະຫະລັດ ທີ່ພວມດີ້ນຮົນຕໍ່ສູ້ກັບການແຂ່ງຂັນຂອງຈີນຢູ່ນັ້ນ ໄດ້ຮັບການ ເສີມຂະຫຍາຍ ເຖິງແມ່ນໄດ້ມີການຄາດກັນ ກ່ຽວກັບການຕັດສິນໃນເລື່ອງນີ້ກໍດີ ແຕ່ມັນກໍເປັນການສ່ຽງ ຕໍ່ຈະສ້າງຄວາມເຄັ່ງຕຶງ ໃຫ້ແກ່ສາຍສຳພັນດ້ານການຄ້າລະຫວ່າງຈີນແລະສະຫະລັດ ຊຶ່ງ ໄດ້ມີການປະເຊີນໜ້າກັນກ່ຽວກັບບັນຫາຂັດແຍ້ງ ໃນເລື່ອງການຄ້າດ້ານອື່ນໆຈຳນວນນຶ່ງ ຢູ່ແລ້ວ ໃນໄລຍະສອງສາມເດືອນຜ່ານມານີ້